[{"text_idx": "#000000", "text": "Cyngor a Chymorth i Arweinwyr"}, {"text_idx": "#000002", "text": "Dair blynedd ers y cynadleddau diwethaf wyneb yn wyneb yn 2019, roedd hi\u2019n hyfryd ac yn addas iawn bod deuddydd y gynhadledd eleni yn uno gwahanol rannau o deulu\u2019r Bedyddwyr yng Nghymru. Ddydd Gwener 24ain Mehefin gwelwyd sefydlu\u2019r Parch Dr Densil Morgan yn gyd-Lywydd ein dwy adain iaith, a hynny am y tro cyntaf erioed. Digwyddiad hanesyddol felly! Ac yna ar ddydd Sadwrn 25ain (a gynhaliwyd mewn partneriaeth gyda SWBA, BMS a Choleg y Bedyddwyr Caerdydd) daeth dros gant a hanner o bobl o bob oedran ac o bob rhan o\u2019r wlad ynghyd ar gyfer diwrnod cwbl ddwyieithog yn gwrando ar lais Duw gyda\u2019n gilydd."}, {"text_idx": "#000003", "text": "\u201cFyddwn i ddim eisiau perthyn i enwad lle\u2019r oedd disgwyl i bawb droedio llinell benodol heb unrhyw gyfle i anghytuno\u2019n onest ac yn gydwybodol.... ac mae ein Datganiad o Egwyddor yn caniata\u0301u\u2019r rhyddid hwn i ni,\u201d meddai Densil yn ei anerchiad agoriadol fel Llywydd, gan bwysleisio\u2019r cysylltiadau sy\u2019n ein rhwymo gyda\u2019n gilydd tra\u2019n cynnal sofraniaeth pob eglwys leol. Clywsom hefyd gan ein gweithwyr tramor a\u2019n gweinidogion newydd am rai o\u2019r arwyddion o fywyd newydd sydd wedi bod yn ymddangos yn barod ar o\u0302l y pandemig wrth i bobl roi cynnig ar bethau newydd o fewn cyd-destun sy\u2019n gyflym seciwlareiddio. Roedd y rhain yn amrywiol iawn \u2013 o gynnal diwrnod agored i\u2019r gymuned mewn capel gwledig yn Sir Benfro i sesiwn wythnosol yn cynnig cefnogaeth gyda thechnoleg i\u2019r henoed, a hynny hefyd yn fodd o feithrin perthynas rhwng yr eglwys a\u2019r gymuned. Rhwng Sian-Elin, Tim Moody, Misha Pedersen, Neil Warburton, Mervyn Rigg, Jon Brewer a\u2019r chwech o weithwyr tramor \u2013 a\u2019r mwyafrif yn newydd i fywyd yr Undeb ers cyfnod y pandemig \u2013 roedd teimlad cryf o obaith wrth edrych i\u2019r dyfodol. Uchafbwynt diwrnod cyfoethog oedd y sesiynau prynhawn hyn i nifer, ond rhaid crybwyll hefyd cyflwyniadau gwerthfawr ar weledigaeth ddewr y gorfforaeth, gwaith byrddau\u2019r Undeb ac hefyd gwrhydri staff a bwrdd rheoli Glyn Nest dros y ddwy flynedd ddiwethaf. Teg dweud nid yn unig na roddwyd stop ar waith yr Undeb trwy\u2019r cyfnodau clo ond hefyd nad arafwyd arno ychwaith!"}, {"text_idx": "#000006", "text": "Gwelwyd felly arwyddion bychain ond niferus o waith Duw yn ein plith, thema a we\u0308wyd hefyd drwy ddydd Sadwrn o \u2018Weddi, Gw\u0302yl a Hwyl\u2019. Roedd rhai o\u2019r sesiynau \u2013 megis clywed llais Duw drwy ein gilydd gyda Helen Dare, hanes yr eglwys gyda Densil Morgan a\u2019r eglwys fyd-eang gyda\u2019r BMS \u2013 yn ddwfn a chyfoethog. Yna ceid cyfle prin i oedolion ymlonyddu o flaen gair Duw yng nghapel hyfryd y Drindod dan arweiniad Coleg Bedyddwyr Caerdydd. Cymeryd un darlleniad o\u2019r Beibl oedd y syniad yma, ac yna ymwneud gyda\u2019r darlleniad hwn mewn deg o ffyrdd gwahanol \u2013 trwy luniau, trwy\u2019r dychymyg, trwy fodelau clai, trwy weddi ac esboniadau Beiblaidd. Yn yr un modd, daeth Lois Adams a Ruth Davies a\u0302 gweithdai celf i ni a oedd yn ein gwahodd i wrando ar lais Duw trwy fod yn greadigol; gan bwysleisio fod ei air yn siarad a\u0302 ni, ond bod rhaid canolbwyntio yn aml i\u2019w glywed."}, {"text_idx": "#000007", "text": "Roedd yr oedfa glo ar y prynhawn dydd Sadwrn yn gyfle i adlewyrchu ar weithgaredd y dydd ac i wrando (drwy gyfrwng ffilmiau gan y BMS) ar y modd yr oedd rhai o\u2019n brodyr a\u2019n chwiorydd o Peru, Uganda a Cambodia wedi ymateb i\u2019r un darlleniadau a ddefnyddiwyd yn y gweithdy o dan arweiniad Rosa Hunt ac Ed Kaneen. Diddorol oedd nodi bod cymaint o\u2019r sylwadau gan unigolion a oedd yn byw ym mhen arall y byd ac o dan amgylchiadau gwahanol yn debyg i\u2019r rhai a wnaed yn ystod y gweithdy ac yn ein hatgoffa mai un Eglwys ydym s\u2019yn addoli ac yn ceisio gwrando ar yr un Duw!"}, {"text_idx": "#000008", "text": "Gwych felly oedd cael bod yng nghwmni ein gilydd fel cyd-gredinwyr beth bynnag ein hoedran, ac o dan haul Mehefin gyda cho\u0302n hufen ia\u0302 mewn llaw bu\u2019r diwrnod hefyd yn fodd i blant ifanc a hen (!) fwynhau \u201cpe\u0302l-droed i\u2019r deillion, gwneud y macarena, paentio sidan a chrefft yn ogystal a\u0302 chanu, bwyta hufen ia\u0302 ac addoli. Roedd yn ddiwrnod arbennig!\u201d"}, {"text_idx": "#000011", "text": "Cyfrifiad 2021 \u2013 gwae fi fy myw mewn oes mor dreng?"}, {"text_idx": "#000013", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia..."}, {"text_idx": "#000014", "text": "Tanysgrifiwch i dderbyn ein hebyst misol am newyddion, digwyddiadau a mwy:"}]